KOMISIJOS REGLAMENTAS (EB) Nr. 1776/2004
2004 m. spalio 14 d.
nustatantis sumą, kurią už 2003-2004 prekybos metus cukraus gamintojai runkelių augintojams turi sumokėti dėl susidariusio didžiausios B mokesčio sumos ir priskaičiuotos šio mokesčio sumos skirtumo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. birželio 19 d. Tarybos reglamentą (EB) Nr. 1260/2001 dėl bendro cukraus sektoriaus rinkų organizavimo (1), ypač į jo 18 straipsnio 5 dalį,
kadangi:
(1)
Reglamento (EB) Nr. 1260/2001 18 straipsnio 2 dalyje teigiama, kad jeigu B mokesčio suma yra mažesnė nei didžiausia minėto reglamento 15 straipsnio 4 dalyje nurodyta suma, prireikus pakoreguota remiantis minėto 15 straipsnio 5 dalimi, reikalaujama, kad cukraus gamintojai runkelių pardavėjams sumokėtų 60 % didžiausios sumos ir priskaičiuoto B mokesčio skirtumo. 2002 m. vasario 20 d. Komisijos reglamento (EB) Nr. 314/2002, nustatančio išsamias kvotų sistemos taikymo cukraus sektoriuje taisykles (2), 9 straipsnio 1 dalyje numatyta, kad minimos mokėtinos sumos nustatomos tuo pačiu metu kaip ir gamybos mokesčio sumos, laikantis tos pačios tvarkos.
(2)
Komisijos reglamentu (EB) Nr. 1430/2003 (3) buvo padidinta didžiausia B mokesčio suma iki 37,5 % baltojo cukraus intervencinės kainos 2003-2004 prekybos metais, o Komisijos reglamentu (EB) Nr. 1775/2004 (4) buvo nustatyta priskaičiuoto B mokesčio minėtais prekybos metais suma, atitinkanti 27,050 % baltojo cukraus intervencinės kainos. Remiantis Reglamento (EB) Nr. 1260/2001 18 straipsnio 2 dalimi, susidarius tokiam skirtumui, reikia nustatyti sumą, kurią cukraus gamintojai runkelių pardavėjams turi sumokėti už standartinės kokybės runkelių toną.
(3)
Cukraus vadybos komitetas nepateikė nuomonės per pirmininko nurodytą laikotarpį,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1260/2001 dėl B mokesčio 18 straipsnio 2 dalyje nurodyta suma, kurią cukraus gamintojai runkelių pardavėjams turi sumokėti už 2003-2004 prekybos metus, yra 5,151 eurų už standartinės kokybės runkelių toną.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. spalio 14 d.